CELEX: 32014R1034
Language: sk
Date: 2014-09-25 00:00:00
Title: Vykonávacie nariadenie Komisie (EÚ) č. 1034/2014 z  25. septembra 2014 o zatriedení určitého tovaru do kombinovanej nomenklatúry

1.10.2014   
            
            
               SK
            
            
               Úradný vestník Európskej únie
            
            
               L 287/1
            
         VYKONÁVACIE NARIADENIE KOMISIE (EÚ) č. 1034/2014
   z 25. septembra 2014
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. septembra 2014
      
         
            Za Komisiu
         
         
            v mene predsedu
         
         Heinz ZOUREK
         
            generálny riaditeľ pre dane a colnú úniu
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Nové motorové vozidlo typu „pick-up“ so vznetovým piestovým spaľovacím motorom s objemom valcov 2 179 cm3, päťstupňovou ručne riadenou prevodovkou a jedným spätným rýchlostným stupňom. Celková hmotnosť vozidla je 2 950 kg a celková nosnosť približne 1 000 kg. Dĺžka rázvoru je 3 150 mm.
                  Motorové vozidlo pozostáva z dvoch oddelených priestorov:
                  
                              —
                           
                           
                              zo štvordverovej kabíny, pričom všetky dvere sú vybavené oknami, a z piatich sedadiel v dvoch radoch vrátane sedadla vodiča (dve predné sedadlá a tri zadné sedadlá). Kabína má štandardný interiér s ručne ovládanou klimatizáciou, štandardnými sedadlami s nastaviteľnými trojbodovými bezpečnostnými pásmi, nastaviteľnými opierkami hlavy na predných sedadlách, nastaviteľným stĺpikom riadenia a osvetlením priestoru pre cestujúcich. Je vybavená prijímačom rozhlasového vysielania,
                           
                        
                              —
                           
                           
                              z otvoreného ložného priestoru s dĺžkou 1 429 mm, vybaveného kotviacou súpravou na uchytenie nákladu.
                           
                        
               
                  8703 32 19
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 8703, 8703 32 a 8703 32 19.
                  Zatriedenie do položky 8704 ako vozidlo na nákladnú dopravu je vylúčené vzhľadom na určené použitie vozidla, ktoré zodpovedá jeho celkovým objektívnym charakteristickým vlastnostiam a celkovému vzhľadu ako vozidlu konštruovanému hlavne na prepravu osôb. Neprítomnosť luxusných interiérových prvkov nemá vplyv na zatriedenie vozidla ako vozidla na prepravu osôb. Vozidlo má dva rady sedadiel a maximálna vnútorná dĺžka priestoru na prepravu nákladu je menšia ako 50 % dĺžky rázvoru (pozri aj vysvetlivky ku kombinovanej nomenklatúre k položke 8703).
                  Výrobok sa preto má zatriediť pod číselný znak KN 8703 32 19 ako nové motorové vozidlá konštruované hlavne na prepravu osôb.